Экономика ТИРИНЬ ЗАВОДОНТЬ ЛЕЗЭС\nМеельце шкатнестэ «Лисма» Мордовия Республикань ГУП-нтень седе сеедьстэ сакшныть важодеме профессиональной училищатнень прядыцятне. Од ломантне кочкить паро ды шкастонзо пандовиця зарплата. Тесэ роботыть важодицят, производствань отличникть, конатнень пельде ули мезес тонавтнемс ды конатнень ёнов эряви молемс. Сынь маштыть важодеме ды кудов ярмаконь кандомо.\nСавельевтнень бригаданть марто минь теевинек содавиксэкс накаливаниянь лампань производствасо. Тесэ нолдыть Ильичень весенень содавикс лампочкатнень, конатне нейгак пек эрявикст-вешевикст «Лисмань» продукциянть ютксто. Александр ды Сергей Савельевтнень, сынст леляст Владимир Искандяровонь ды од цёранть Алексеень пароль бу советэнь шкань агитпромонь плакатс поводемс ды сёрмадомс покш тердема: «Садо минек заводов!». Весе сынь теке алкуксонь «богатырть» – лавтовост келейть, рунгост виевть, чамасост свал мизолкс ды эсь тевень содыцянь каштанчи. Ансяк сынст васенце паро ёнксост – сырнень кедест ды валдо пряст. Те сынст важодемаст кувалма ЛОН-нь производствась свал касты покшолманзо.\n– Бригаданть нормась – 32400 лампат сменазонзо, Савельевтнень бригадась жо максы 38-40 тежат штукат, – ёвтни ПЛОН-нь прявтось Владимир Зинин. – Сынь аволь ансяк парсте важодить, истя жо максыть эсь содамочист од ломантненень, чарькодевтить тевентень тонавтницятнень.\nТе династиянть ушодыцякс кармась Александр Савельев, конась сась «Лисмав» 1987 иестэ училищань прядомадонзо мейле. Мейле сонзэ ваксс сась ялаксозо Сергей, седе тов – малавикс раськезэ Владимир Искандяров. Те шкастонть сынь важодить вейке-вейкень вакссо. Иеде теде икеле тей сась эште Александр Савельевень цёразо, Алексей. Сон важоди лия линиясо аволь умок пурназь од ломанень бригадасо. Зярдо кевкстинек: «Кода тесэ тензэ?», ёвтась апак сёпо: «Эряви эште ламонтень тонавтнемс, лиясто пицеван, керяван. Бути мезе а чарькодеви – тетям ёвтнесы-невтьсы».\n– Профессиясь, нама, аволь шождатнестэ, сеске а чарькодеви, – ёвтни Александр Савельев. – Линиясь те истямо жо машина, эряви сонзэ содамс педе-пес, ванномс весе лувтнень-ёнкстнэнь, тенень эряви максомс аволь вейке ие. Лиясто одтнэ сыть, важодить кавто-колмо ковт ды туить. Келя, стака тесэ роботамс. Кодаткак салавачинек арасть, васняяк эряви а нузялгалемс ды бажамс теемс тевенть парсте. Минек трудонть эйстэ ашти зарплатанок, зяро важодинек – зняро максовияк. Секскак бригадасонть васенце законось: теик теветь – лездак ялгат туртов.\nНакаливаниянь лампань производствась ве ковс среднейстэ нолды 15 миллионт лампат, иенть прядомс «Лисмась» арси кузтемс те цифранть 25 процентс эли 20 миллионс. Нама, те тевенть теемс а шождатнестэ. Заводсонть, кода ламо лия предприятиятнесэяк, а сатнить покш квалификация марто специалисттнэ. Ламот умонь роботниктнестэ тусть пенсияв, од ломантненень жо ськамозост те профессиясь сеске а саеви, а тонавтневи. Те мелявксонть топавтомга «Лисмань» прявттнэ арсесть истямо лув: тердемс умонь важодицятнень, конатне эли сынсь мекс-бути тусть заводстонть эли сынст ильтизь пенсияв сыречинть кувалма, роботамо мекев. Сынст туртов арсезельть роботамонь башка графикть ды лувт, эрьва тонавтовицянть кисэ пандсть эште 15 тёжат целковойть башка.\n– Васняяк минь те арсемантень кода-бути эзинек кеме, – косто мукшномс неть ломантнень, кода сынст мекев тердемс?! – ёвтни ПЛОН-нь технической руководителесь Петр Шибанов. – Ялатеке роботась ушодовсь. Лангс таргинек личной тевтнень, гайневтнинек кудова, вастневинек мартост. Пурнынек 15 специалистт. Вейкесь эйстэст – Виктор Князев. Сонензэ 68 иеть, ансяк икельди техникумонь прядыцятненьгак. Тесэ важодема шкастонть сон тонавтынзе малав весе цехень наладчиктнень. Велявтомс одов заводов тонавтыцякс энялдынек икелензэ малав пель ие.\n– Зярдо ёвтызь важодема шканть: ниле част чизэнзэ, мон сестэ согласинь. – корты Виктор Максимович. – Цела чи роботамс монь иетнесэ стака.\nТешкстасынек, те шканть перть содыця наладчикесь аволь ансяк кенери тонавтомс одтнэнь, сон топавты производствань аравтлувонтькак. Сисем ковс тонавтсь кавто сотрудникть. Ялатеке, кода корты Виктор Максимович, паро наладчикекс ды алкуксонь профессионалокс эряви тонавтнемс ламо иеть.\nУмонь важодицятнень марто вейсэ пурнавсть од ломантькак. Сядодо ламо кандидаттнэстэ ютасть тонавтнемань курсат ды максызь парсте экзаменэст ансяк 53-тне. Ней неть од ломантне вадрясто роботыть, ЛОН-нь лампатнень производстванть кепедить ковсто ковс. 2016 иень кото ковтнес «Лисмасо» сынст производствась кассь 10 процентс мелень иень цифратнень коряс ды тенень дивси весе заводось. Чизэнзэ цехсэнть анокставить 803000 накаливаниянь лампат. Ней уш а мезде пелемс: 20 миллионт ковозонзо – те цифрась аволь фантастикасто саевкс!